 Na SAMMY KIMATU [email protected] FAMILIA zaidi ya 50 katika mtaa wa mabanda wa Mukuru-Kwa Njenga, kaunti ndogo ya Embakasi Kusini walilazimika kukesha nje penye baridi kufuatia mkasa wa moto. Kisa hicho cha mwendo wa saa tatu mnamo Jumanne usiku kilitokea karibu na Shule ya Upili ya Embakasi Girls. Magari mawili ya zimamoto kutoka Kaunti ya Nairobi yalifanikiwa kudhibiti moto huo uliokuwa ukisambaa kwa kasi kufuatia upepo mkali wakati huo. Mwanamume mmoja mwenye umri wa miaka 20 alijeruhiwa mguuni baada ya kukatwa na mabati wakati wa kisa hicho na alipelekwa katika hospitali ya Mama Lucy Kibaki jijini Nairobi. Aidha wengine walipata majeraha madogo kutokana na kuchomeka na kutibiwa katika ambulensi mbili za jiji ambazo zilikuwa zimesimama karibu na eneo la tukio. “Moto ulienea kutoka kwa nyumba moja mwendo wa saa tatu za usiku. Nilichomoka nje na watoto wangu huku kukiwa na mayowe. Ingawa tuna bahati ya kuwa hai, mali yangu yote imeteketea ndani ya nyumba. Tumelala nje kwa baridi barabarani,” akasema Bi Cynthia Kahaviza, 20, ambaye ni mwathiriwa aliye mjamzito. Wamemwomba Gavana wa Nairobi Johnson Sakaja na watu wengine wenye nyoyo za huruma kuwasaidia kuanza upya maisha yao. Polisi wameanzisha uchunguzi kubaini chanzo cha moto. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  